
A szociális ellátásokról szóló rendelet-tervezet általános indokolása:
A szociális igazgatásról és szociális ellátásokról szóló 1993. évi III. törvény ( a továbbiakban: Szt.) a pénzbeli és természetbeni ellátások szabályozására több ponton ad felhatalmazást a települési önkormányzat számára.
Az Szt. 32. § (3) bekezdése alapján a települési önkormányzat képviselő-testülete rendeletben szabályozza a hatáskörébe tartozó pénzbeli ellátások megállapításának, kifizetésének, folyósításának, valamint ellenőrzésének szabályait. Az Szt. 92. § (1) –(2) bekezdései alapján a fenntartó önkormányzat, illetve ha a fenntartó önkormányzat többcélú kistérségi társulás, akkor a társulási megállapodásban erre kijelölt önkormányzat a társulási megállapodásban meghatározottak szerint rendeletet alkot  a személyes gondoskodást nyújtó ellátásokról, azok igénybevételéről, valamint a fizetendő térítési díjakról.

A fentiek szerint a rendelet-tervezet tartalmazza a kérelem benyújtásával kapcsolatos eljárási szabályokat, a törvényi felhatalmazás alapján az egyes szociális pénzbeli ellátásokra vonatkozó részletszabályokat, a személyes gondoskodást nyújtó ellátások formáit, az ellátás  igénybevételére irányuló kérelem benyújtásának szabályait. Tartalmazza továbbá  a rendelet megalkotásával egyidejűleg hatályon kívül helyezendő helyi rendeletet.
A rendelete-tervezet előkészítése során figyelembe vettük a jogalkotásról szóló 2010. évi CXXX. törvény 3. §-át, mely szerint:
„Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű. A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”

Figyelembe vettük a jogszabályszerkesztésről szóló 6/2009. (XII.14.) IRM rendeletben foglalt szabályokat, így a jogszabály formai tagolását, a fejezetek és alcímek számozását a hivatkozott rendeletnek megfelelően  tartalmazza a rendelet-tervezet.

A rendelet-tervezet az ellátások jogosultsági feltételeiben a jelenleg hatályos rendelethez viszonyítva változásokat nem tartalmaz. Új szabályozásként került e rendeletet-tervezetbe viszont az önkormányzati segély, amely jogosultsági feltételei a jelenleg hatályos rendeletben szabályozott átmeneti segély és temetési segély rendeleti szabályainak alapulvételével került kidolgozásra. 
A rendelet-tervezet hatályon kívül helyező rendelkezést is tartalmaz, mivel elfogadásával egyidejűleg a szociális ellátásokról szóló önkormányzati rendeletet hatályon kívül kell helyezni.

A rendelet-tervezet részletes indokolása:

Az 1. §-hoz
A rendelet-tervezet 1.§-a tartalmazza a rendelet célját.

A 2. §-hoz

A  tervezet ezen szakasza a rendeletben meghatározott ellátások személyi hatályát rögzíti.

A 3.§-hoz

A rendelet-tervezet 3. §-a a rendeletben szabályozott ellátási formákat nevesíti.

A 4. §-hoz

A tervezet ezen szakasza az eljárási szabályokat rögzíti. Meghatározásra került, hogy a szociális ellátások iránti kérelmeket hol kell benyújtani, a megállapított támogatások hogyan kerülnek átutalásra. 
Az 5-6. §-hoz

A tervezet ezen szakasza szabályozza az aktív korúak ellátását az Szt. szerinti felhatalmazási körben.

A korábbi szabályozáshoz hasonlóan meghatározásra kerültek a lakókörnyezet rendezettségére vonatkozó magatartási szabályok. A rendszeres szociális segély folyósításának feltételeként változatlanul a Családsegítő Szolgálattal való együttműködést írtuk elő. 

A 7. §-hoz
A lakásfenntartási támogatásnál korábbi szabályozáshoz hasonlóan meghatározásra kerültek a lakókörnyezet rendezettségére vonatkozó szabályok.

A 8. §-hoz

Új ellátási formaként került a tervezetbe az önkormányzati segély, amely jogosultsági feltételei a korábbi hatályos rendeletben szabályozott átmeneti segély és temetési segély rendeleti szabályainak alapulvételével került kidolgozásra. Meghatározásra került, hogy az önkormányzati segély természetbeni szociális ellátás formájában is nyújtható és, hogy mi minősül természetbeni ellátásnak. 

A 9. §-hoz

A köztemetés vonatkozásában a korábbihoz képest nem történt változás.
A 10.§-hoz
A méltányossági közgyógyellátásra való jogosultság megállapítása jegyzői hatáskörből polgármester hatáskörébe került.
A 11. §-hoz
Ez a szakasz felsorolja az önkormányzat által biztosított személyes gondoskodást nyújtó ellátások formáit. Az igénybevételre vonatkozóan a szabályozás nem változott.
A 12. §-hoz

A szociális étkeztetésnél a szabályozás nem változott.
A 13. §-hoz

A személyes gondoskodásért fizetendő térítési díjakat szabályozó szakasznál a szabályozás nem változott. 
Az intézményi  térítési díjat továbbra is külön rendeletben határozza meg a Képviselő-testület, az ellátási szerződéssel biztosított ellátásoknál pedig az ellátást biztosító fenntartó állapítja meg azt.

A 14. §-hoz

Ez a szakasz a Szociálpolitikai Kerekasztal összetétele vonatkozásában tartalmaz szabályozást.

A 15. §-hoz

A hatályba léptető rendelkezést tartalmaz ez a szakasz.
Jelen rendelet-tervezet elfogadásával egyidejűleg hatályon kívül kell helyezni az ellátásokat jelenleg szabályozó önkormányzati rendeletet.

